Polisie behaal sukses | Netwerk24
Polisie behaal sukses
Paarl-Oos-polisie het gisteroggend (14 Desember) welslae behaal nadat hulle inligting van die publiek opgevolg het in verband met verskeie onwettige aktiwiteite.
Hierdie inligting het hulle gelei na 'n huis in Magenisstraat, Langvlei, waar 725 Mandrax-tablette gevind is. Twee mense is in verband hiermee in hegtenis geneem.
Nog inligting het die polisie gelei na 'n woning in Koedoestraat, Chicago, waar drie handgemaakte vuurwapens gevind is. Niemand is tans in hegtenis geneem vir die besit van dié wapens nie.
'n Woordvoerder van die polisie het die publiek bedank vir hul samewerking om misdaad hok te slaan. Hy het gesê dat enige inligting oor misdaad wat aan die polisie oorgedra word, hoogs vertroulik hanteer sal word.